**ПРАВИЛА**

**за условията и реда за съставяне и поддържане на регистрите**

**по чл. 17 и чл. 20 от Закона за независимия финансов одит**

**I. Общи положения**

**Чл. 1**. (1) С настоящите правила се определят условията и редът за съставяне и поддържане на регистъра на дипломираните експерт-счетоводители по чл. 17 и регистъра на регистрираните одитори по чл. 20 от Закона за независимия финансов одит (ЗНФО).

(2) Целта на регистрите по ал. 1 е да предоставят необходимата информация на обществото за лицата, които са придобили диплома на дипломирани експерт-счетоводители и за тези, които имат правоспособност за извършване на финансов одит на финансови отчети в Република България.

**Чл. 2.** (1) Регистърът на дипломираните експерт-счетоводители и регистърът на регистрираните одитори, наричани по-нататък „регистрите”, се организират и поддържат от Института на дипломираните експерт-счетоводители (ИДЕС) в съответствие с настоящите правила, както следва:

1. регистърът на дипломираните експерт-счетоводители не е публичен, като на официалната интернет страница на ИДЕС се публикува информация за дипломираните експерт-счетоводители, които не са регистрирани одитори;

2. регистърът на регистрираните одитори е публичен, като достъпът до него се осигурява чрез официалните интернет страници на Комисията за публичен надзор над регистрираните одитори (КПНРО) и на ИДЕС.

(2) Регистрите се поддържат в електронна форма и на български език.

(3) Информацията в регистрите се вписва от определени със заповед на председателя на ИДЕС длъжностни лица от администрацията на института. Със заповед на председателя на ИДЕС се определя и длъжностно лице, което да осъществява контрол върху дейността по съставяне и поддържане на регистрите.

(4)  На вписване в регистрите подлежат само предвидените в ЗНФО и настоящите правила обстоятелства и последвалите промени в тях.

**ІI. Информация в регистрите**

**Чл. 3.** (1) В регистъра на дипломираните експерт-счетоводители се съдържа информация за името по документ за самоличност, адрес за кореспонденция и номер на дипломата.

(2) За регистрираните одитори – физически лица, в регистъра на регистрираните одитори се съдържа следната информация:

1. имената по документ за самоличност, адрес за кореспонденция, регистрационен номер и информация за интернет страница (ако е приложимо);

2. наименование, седалище, адрес на управление и интернет страница (ако е приложимо) на търговското дружество, чрез което се упражнява одиторската професия;

3. наименование, седалище, адрес на управление, интернет страница (ако е приложимо) и регистрационен номер на одиторското дружество, в което лицето участва като съдружник или упражнява одиторска професия или е свързан по друг начин;

4. всяка друга регистрация като регистриран одитор в друга държава – членка на Европейския съюз, и/или като одитор в трета държава, включително регистрационния номер и наименованието на компетентния орган в държавата, регистрирала лицето;

5. вписаните по чл. 23, ал. 1 от ЗНФО одитори и одиторски дружества от трети държави се отбелязват изрично като одитори и одиторски дружества от трети държави, а не като регистрирани одитори.

 (3) За регистрираните одитори – одиторски дружества, в регистъра на регистрираните одитори се съдържа следната информация:

1. наименование и регистрационен номер;

2. правно-организационна форма;

3. данни за всеки съдружник, за размера на неговите дялове и вида на отговорността му;

4. лице за контакт, информация за връзка и интернет страница (ако е приложимо);

5. седалище и адрес на управление;

6. адресите на всички офиси на дружеството в страната;

7. имената, адресите за кореспонденция и регистрационен номер на всички съдружници, които са регистрирани одитори;

8. имената, адресите за кореспонденция и регистрационните номера на регистрираните одитори, които са в договорни отношения с одиторското дружество;

9. имената и адресите на членовете на управителните или контролните органи на одиторското дружество, които са регистрирани одитори;

10. имената и адресите на всички регистрирани одитори, които са свързани по друг начин с одиторското дружество;

11. членството в одиторска мрежа и списък на имената и адресите на дружествата – членове или свързани с одиторската мрежа, или указание за мястото, където такава информация е публично достъпна;

12. всяка друга регистрация като регистриран одитор в друга държава – членка на Европейския съюз, и/или като одитор в трета държава, включително регистрационния номер и наименованието на компетентния орган в държавата, регистрирал дружеството.

(4) При промяна в подлежащите на вписване обстоятелства лицата по ал. 1, 2 и 3 в 7-дневен срок от настъпването уведомяват писмено ИДЕС, който отразява промяната в срок до три работни дни от постъпване на уведомлението (Приложение № 5 и Приложение № 6)

(5) В регистъра на регистрираните одитори се вписва и информация за:

1. дата на отписване от регистъра, както и основанията за това съгласно чл. 24, ал. 1 от ЗНФО;

2. наложените на регистрираните одитори наказания;

3. всяко влязло в сила решение на КПНРО за приложена надзорна мярка по чл. 89, ал. 2, т. 5, 6, 7 или 8 от ЗНФО, включително срока за нейното прилагане;

4. всяко влязло в сила решение за наложена от ИДЕС дисциплинарна мярка по чл. 40, ал. 3, т. 5 или 6 от ЗНФО, включително срока за нейното прилагане;

5. временно неупражняване на професионална дейност, различно от т. 3 и 4, вкл. датата на деклариране на това обстоятелство за вписване в регистъра.

**III. Вписване в регистрите**

**Чл. 4.** (1) В регистрите се вписват само физически и юридически лица, които отговарят на изискванията на ЗНФО за вписване в съответния регистър.

(2) Вписването на лицата в регистъра на регистрираните одитори се извършва въз основа на подадено до ИДЕС писмено заявление (Приложение № 1 и Приложение № 2). Вписването на лицата в регистъра на дипломираните експерт-счетоводители се извършва служебно без подаване на заявление.

(3) Към заявлението за вписване в регистъра на регистрираните одитори физическото лице прилага свидетелство за съдимост и документи за удостоверяване на практическото обучение по чл. 18, ал. 1 от ЗНФО.

(4) Към заявлението за вписване в регистъра на регистрираните одитори одиторското дружество прилага свидетелство за съдимост на съдружниците, регистрирани одитори, и на лицата, които управляват или представляват дружеството; данни за имената и адресите на другите съдружници; декларация (Приложение № 4) от управителите, че дружеството отговаря на изискванията на ЗНФО; декларация (Приложение № 3) от физическите лица, които са съдружници или членове на управителни или контролни органи на одиторското дружество, че притежават добра репутация.

(5)За вписването в регистрите се събира такса в размер на 10 (десет) лева. Таксата се заплаща заедно със заплащането на встъпителния членски внос по сметка на ИДЕС.

(6) В 7-дневен срок от постъпването на заявление за вписване се извършва проверка за съответствието му с изискванията на ЗНФО и настоящите правила. Проверката се извършва от Контролния съвет на ИДЕС. Когато заявлението не отговаря на изискванията на ЗНФО и на настоящите правила, на заявителя се изпраща писмено указание за отстраняване на нередовностите в 7-дневен срок от получаване на същото.

(7) Ако нередовностите не бъдат отстранени в определения срок, председателят на Контролния съвет уведомява Управителния съвет на ИДЕС за произнасяне с решение по компетентност.

(8) Управителният съвет се произнася по заявлението с мотивирано решение в 30-дневен срок от датата на подаването му. Решението по искане за регистрация се съобщава писмено на заинтересованите лица в 7-дневен срок от приемането му.

(9) В случаите по ал. 6 срокът за произнасяне на Управителния съвет започва да тече от датата на отстраняване на нередовностите, а в случаите по ал. 7 – от изтичане на определения 7-дневен срок.

(10) В случаите по чл. 20, ал. 6 от ЗНФО при отмяна от КПНРО на отказ на ИДЕС за вписване в регистъра на регистрираните одитори, вписването се извършва служебно в тридневен срок от уведомяването.

**ІV.** **Вписване в регистъра на регистрирани одитори от други държави – членки на Европейския съюз и регистрирани одитори от трети държави**

**Чл. 5. (**1) В регистъра на регистрираните одитори се вписва и одитор – физическо лице или одиторско дружество от друга държава – членка на Европейския съюз, което отговаря на условията по чл. 22, ал. 1 и ал. 2 от ЗНФО.

(2) Вписването в регистъра се извършва въз основа на подадено до ИДЕС писмено заявление (Приложение № 7 и Приложение № 8), към което се прилага документ по чл. 22, ал. 3 от ЗНФО.

**Чл. 6.** (1) В регистъра на регистрираните одитори се вписват и физически лица и одиторски дружества от трети държави, които отговарят на условията по чл. 23, ал. 1, ал. 2 и ал. 3 от ЗНФО.

(2) Вписването в регистъра се извършва въз основа на подадено до ИДЕС писмено заявление (Приложение № 7 и Приложение № 8), към което се прилагат документи, доказващи изпълнение на изискванията на чл. 23, ал. 1, съответно изискванията на чл. 23, ал. 3 от ЗНФО.

**V. Отписване и повторно вписване в регистрите**

**Чл. 7.** (1) Дипломиран експерт-счетоводител се отписва от регистъра на дипломираните експерт-счетоводители при смърт на физическото лице.

(2)Регистриран одитор се отписва от регистъра на регистрираните одитори в следните случаи:

1. подаване на заявление за заличаване на регистрацията;

2. влизане в сила на присъда за извършено умишлено престъпление от общ характер;

3. временно лишаване от право да упражнява одиторска професия;

4. влязло в сила решение за временно изключване от ИДЕС;

5. когато одиторско дружество престане да отговаря на изискванията на чл. 7, ал. 3 от ЗНФО;

6. смърт на физическото лице.

**Чл. 8.** (1) Регистриран одитор, отписан от регистъра на регистрираните одитори на основание чл. 24, ал. 1, т. 1 от ЗНФО, може да бъде вписан отново в регистъра при изпълнение изискванията на чл. 25 от ЗНФО.

(2) За повторно вписване в регистъра съответният дипломиран експерт-счетоводител подава до ИДЕС писмено заявление (Приложение № 1), към което прилага свидетелство за съдимост и документ за удостоверяване изпълнението на изискванията на ал. 1.

**VI. Поддържане и актуализация на информацията в регистрите**

**Чл. 9.** (1) Права за промяна на данните в електронните регистри, имат само определените съгласно чл. 2, ал. 4 длъжностни лица.

(2)Текущо, с решение на Управителния съвет на ИДЕС от дипломираните експерт-счетоводители и регистрираните одитори може да се изисква актуализация на подадената информация.

(3) (Доп. – Реш. № 151/07.11.2017 г.) Председателят на ИДЕС уведомява писмено КПНРО за всяко вписване, отписване или повторно вписване на регистрирани одитори в регистъра по чл. 20 от ЗНФО в срок до три работни дни от датата на съответното обстоятелство.

**VII. Сигурност на информацията. Генериране на справки**

 **Чл. 10.** (1) Системата за управление на сигурността на информацията от регистрите трябва да осигурява ефективно управление на поверителността, целостта и наличността на информацията в съответствие с принципите на стандартите за управление сигурността на информацията.

(2) За постигане целите по ал. 1 ИДЕС организира извършването на външен ИТ-одит на информационната система по поддържане на регистрите веднъж на всеки три години.

(3) Регистрите предоставят възможност за търсене на информация и генериране на справки по зададени параметри от структурата на съответния регистър.

(4) Системата за управление на електронните регистри предоставя информация за това кога и каква промяна е направена в съответния регистър.

**Чл. 11.** Електронните регистри се поддържат по начин, който гарантира целостта на информацията и контролиран достъп за вписвания съгласно изискванията на правилата.

**VIII. Архивиране на информацията на хартиен носител**

**Чл. 12.** (1) Подадените заявления за вписване в съответните регистри, заедно с приложените към тях документи, писмените уведомления за промяна в обстоятелствата, заявленията за отписване от съответните регистри и за повторно вписване, както и всички други документи на хартиен носител, съдържащи информация, свързана с воденето и поддържането на регистрите се съхраняват в специално създаден за целта архив за срок от 10 години от датата на отписване от регистъра на съответния регистриран одитор.

(2) Председателят на ИДЕС определя със заповед длъжностните лица от администрацията на ИДЕС, които да изпълняват функциите по приемане, съхраняване, обработване и използване на документите от архива по ал. 1.

(3) За приемане, съхраняване, обработване и използване на документите от архива се осигуряват подходящи помещения и шкафове с ограничен достъп.

(4) Достъп до архива имат само длъжностните лица, определени по реда на ал. 2, а в тяхно отсъствие – друго длъжностно лице, определено със заповед на председателя на ИДЕС.

**IX. Професионален печат**

**Чл. 13.** (1) В 30-дневен срок от датата на решението на Управителния съвет на ИДЕС за вписване на съответните лица в регистъра на регистрираните одитори ИДЕС издава и връчва на лицата техния професионален печат.

 (2) Професионалният печат на регистриран одитор – физическо лице, е с елипсовидна форма. Върху него са изписани името, фамилията и номерът на регистрирания одитор в регистъра на регистрираните одитори.

(3) Професионалният печат на регистриран одитор – одиторско дружество, е с елипсовидна форма. Върху него са изписани „Одиторско дружество", неговата фирма и седалище, както и номерът в регистъра на регистрираните одитори.

(4) Регистрираният одитор, физическо лице, или представляващият одиторското дружество връщат съответния професионален печат при подаване на заявление за отписването им от регистъра, за което се съставя протокол.

**Заключителни разпоредби**

**§ 1.** Образците на документи за вписване в и поддържане на регистрите са приложения, неразделна част от настоящите правила.

**§ 2.** Дипломираните експерт-счетоводители и регистрираните одитори, които към момента на влизане в сила на ЗНФО (обн., ДВ, бр. 95 от 29.11.2016 г.) са вписани в регистрите на ИДЕС по стария ред, запазват регистрацията си.

**§ 3.** Институтът на дипломираните експерт-счетоводители привежда регистъра на дипломираните експерт-счетоводители и регистъра на регистрираните одитори в съответствие с изискванията на настоящите правила в двумесечен срок от утвърждаването им от КПНРО.

**§ 4.** Институтът на дипломираните експерт-счетоводители организира извършването на външен ИТ-одит на информационната система по поддържане на регистрите в тримесечен срок от утвърждаване на настоящите правила от КПНРО.

**§ 5.** Настоящите правила са приети от КПНРО на основание чл. 71, ал. 3, т. 4 от ЗНФО с Решение № 38/21.03.2017 г., допълнени с Решение № 151/07.11.2017 г.

*Приложение № 1*

**До**

**Института на дипломираните**

**експерт-счетоводители**

# З А Я В Л Е Н И Е за вписване в регистъра на регистрираните одитори-физически лица

от …………………………………………………………………………………………...................................

адрес: .......................................................................................................................................................

телефон:.............................................................мобилен телефон:............................................

e-mail:.......................................................................................................................................................

ЕГН ………………………………………….лична карта № …………………………........................

издадена от: ………………………………… на: …………………………………................................

диплома № ………………………. от ……………20…... година.

Заявявам, че желая да бъда вписан/а в Регистъра на регистрираните одитори-физически лица по чл. 20 от Закона за независимия финансов одит.

**Приложения:**

1. Свидетелство за съдимост
2. Декларация, съдържаща информация по чл. 21, ал. 2 от ЗНФО
3. Декларация за добра репутация
4. Документ за положен професионален стаж

Дата: Подпис:

*Приложение № 2*

**До**

**Института на дипломираните**

**експерт-счетоводители**

# З А Я В Л Е Н И Е за вписване в регистъра на регистрираните одитори-одиторски дружества

от …………………………………………………………………………………………...................................

в качеството ми на представляващ дружеството.........................................................

адрес: .......................................................................................................................................................

телефон:.............................................................мобилен телефон:............................................

e-mail:.......................................................................................................................................................

Заявявам, че желая ..........................................................................................................................със седалище................................................................, ЕИК................................................................ да бъде вписано в Регистъра на регистрираните одитори-одиторски дружества по чл. 20 от Закона за независимия финансов одит.

**Приложения:**

1. Свидетелства за съдимост на съдружниците регистрирани одитори и на лицата, които представляват и управляват дружеството.
2. Декларация от управителя, че дружеството отговаря на изискванията на чл. 7, ал. 3 от ЗНФО.
3. Декларация, съдържаща информация по чл. 21, ал. 3 от ЗНФО.
4. Декларация за добра репутация от физическите лица, които са съдружници или членове на управителните или контролните органи на дружеството

Дата: Подпис:

*Приложение № 3*

**ДЕКЛАРАЦИЯ за добра репутация**

Долуподписаният/ата..........................................................................................................

Адрес:.............................................................................................................................................

Телефон:.......................................................................................................................................

Електронна поща:..................................................................................................................

Номер на диплома.................................................................................................................

**ДЕКЛАРИРАМ,**

че не съм осъждан/а за умишлено престъпление от общ характер и не съм лишен/а от право да упражнявам одиторска професия или дейност или други подобни професии или дейности в областта на финансите и счетоводството.

Дата: Декларатор:

*Приложение № 4*

**ДЕКЛАРАЦИЯ**

Долуподписаният/ата........................................................................................................................,

ЕГН................................................................................................................................................................

л.к.................................................., издадена на......................................, от......................................

в качеството ми на управител на ................................................................................................

..........................................................................................................................................................................

ДЕКЛАРИРАМ, че дружеството отговаря на изискванията на чл. 7, ал. 3 от Закона за независимия финансов одит за вписване в регистъра на регистрираните одитори-одиторски дружества.

Дата: Декларатор:

*Приложение № 5*

**До**

**Института на дипломираните**

**експерт-счетоводители**

**УВЕДОМЛЕНИЕ** за промяна на подлежащи на вписване обстоятелства за регистрирани одитори-физически лица

от …………………………………………………………………………………………...................................

диплома № ………………………. от …………… година.

Уведомявам Ви за следната промяна в подлежащи на вписване данни:

Адрес за кореспонденция: ...................................................................................................................................................................................

...................................................................................................................................................................................

...................................................................................................................................................................................

Телефонен номер: .........................................................................................................................................

Електронен адрес: .........................................................................................................................................

Друго:

.................................................................................................................................................................................

.................................................................................................................................................................................

.................................................................................................................................................................................

..................................................................................................................................................................................

Дата: Подпис:

*Приложение № 6*

**До**

**Института на дипломираните**

**експерт-счетоводители**

**УВЕДОМЛЕНИЕ** за промяна на подлежащи на вписване обстоятелства за регистрирани одитори-одиторски дружества

от …………………………………………………………………………………………...................................

диплома № ………………………. от …………… година

В качеството си на управител/съдружник в одиторско дружество

............................................................................................................, №........................в регистъра

Ви уведомявам за следната промяна в подлежащи на вписване данни:

Адрес за кореспонденция: ...................................................................................................................................................................................

...................................................................................................................................................................................

...................................................................................................................................................................................

Телефонен номер: .........................................................................................................................................

Електронен адрес: .........................................................................................................................................

Друго:..................................................................................................................................................................

.................................................................................................................................................................................

.................................................................................................................................................................................

.................................................................................................................................................................................

..................................................................................................................................................................................

Дата: Подпис:

*Приложение № 7*

**До**

**Института на дипломираните**

**експерт-счетоводители**

# З А Я В Л Е Н И Е за вписване в регистъра на регистрираните одитори-физически лица

от …………………………………………………………………………………………...................................

адрес: .......................................................................................................................................................

телефон:.............................................................мобилен телефон:............................................

e-mail:.......................................................................................................................................................

ЕГН ………………………………………….лична карта № …………………………........................

издадена от: ………………………………… на: …………………………………................................

диплома № ………………………. от ……………20…... година.

Заявявам, че желая да бъда вписан/а в Регистъра на регистрираните одитори-физически лица по чл. 20 от Закона за независимия финансов одит.

**Приложения:**

1. Свидетелство за съдимост
2. Декларация, съдържаща информация по чл. 21, ал. 2 от ЗНФО
3. Декларация за добра репутация
4. Документи, съгласно изискванията на чл. 22, ал.3 от ЗНФО / чл. 23, ал.1 от ЗНФО (което е приложимо)

Дата: Подпис:

*Приложение № 8*

**До**

**Института на дипломираните**

**експерт-счетоводители**

# З А Я В Л Е Н И Е за вписване в регистъра на регистрираните одитори-одиторски дружества

от …………………………………………………………………………………………...................................

в качеството ми на представляващ дружеството.........................................................

адрес: .......................................................................................................................................................

телефон:.............................................................мобилен телефон:............................................

e-mail:.......................................................................................................................................................

Заявявам, че желая ..........................................................................................................................със седалище................................................................, ЕИК................................................................ да бъде вписано в Регистъра на регистрираните одитори-одиторски дружества по чл. 20 от Закона за независимия финансов одит.

**Приложения:**

1. Свидетелства за съдимост на съдружниците регистрирани одитори и на лицата, които представляват и управляват дружеството.
2. Декларация от управителя, че дружеството отговаря на изискванията на чл. 7, ал. 3 от ЗНФО.
3. Декларация, съдържаща информация по чл. 21, ал. 3 от ЗНФО.
4. Декларация за добра репутация от физическите лица, които са съдружници или членове на управителните или контролните органи на дружеството
5. Документи, съгласно изискванията на чл. 22, ал.3 от ЗНФО / чл. 23, ал.3 от ЗНФО (което е приложимо)

Дата: Подпис: